Herrie oor entstofvereiste vir huurders(Argieffoto: Unsplash) ŉ Herrie woed nadat die maatskappy Bondev ŉ brief aan ŉ groep huurders in Gauteng gestuur het wat lui dat hulle huurkontrakte opgeskort sal word indien hulle nie teen 31 Augustus teen Covid-19 ingeënt is nie. Die brief is vroeër vandeesmaand aan huurders van Midstream Barracks in Midrand gestuur. Dit lees dat die huurders se gesondheid en veiligheid belangrik is en dat Covid-19 mense geleer het dat indien een mens siek word, ander ook vinnig geraak kan word, veral wanneer hulle na aan mekaar woon. “Dit is bewys dat die entstof ŉ positiewe manier is om die gevaar te verminder om óf baie siek weens Covid-19 te word óf die alternatief, om dit verder te versprei. “Om die Covid-19-risiko te bestuur is besluit dat almal wat in die barakke wil aanbly, teen 31 Augustus 2021 ingeënt moet wees,” lui die skrywe. Dit lui voorts hoewel dit mense se keuse bly of hulle die entstof wil ontvang of nie, die besluit om dit nié te ontvang nie, die onderneming geen ander keuse laat as om die huurder se kontrak op te skort nie. Die brief is reeds op 9 Julie deur Willem Zeederberg uitgestuur. Dit is die afgelope paar dae op sosialemediaplatforms gedeel en het groot woede veroorsaak. Maroela Media het ŉ navraag aan Zeederberg oor die motivering vir die brief gestuur en sal die maatskappy se reaksie bywerk sodra dit ontvang word. Hendrik van Staden, ŉ Pretoriase advokaat, sê dit is belangrik om te kyk wat in die huurkontrak tussen die verhuurder en huurder staan. Hy waarsku egter dat ŉ verandering nie eensydig aangebring of afgedwing kan word nie. Van Staden sê dit is hierdie stadium ook nie verpligtend ingevolge wetgewing om die Covid-19-entstof te ontvang nie en dat die vereiste op sigwaarde waarskynlik op verskeie gronde in die hof betwis sou kon word. “Jy kan nie eens strafregtelik daarvoor aangekla word nie.” Volgens hom is daar verskeie redes waarom mense verkies om nie teen die koronavirus ingeënt te word nie. Dit sluit in geloofsgronde en onderliggende siektetoestande. Van Staden sê sekere artikels in die Grondwet, die Wet op Basiese Diensvoorwaardes, die Wet op Arbeidsverhoudinge en die Wet op Beroepsveiligheid en -gesondheid beskerm mense wat verkies om nie die entstof te ontvang nie se regte. Dr. Dirk Hermann, bestuurshoof by Solidariteit, het vroeër ook gesê ŉ kernbeginsel wat nie ondermyn mag word nie, is vryheid van keuse en dat elke mens die reg op liggaamlike integriteit het. “Geen regering en geen werkgewer mag iemand verplig om ingeënt te word nie,” het Hermann gesê. Van Staden stem saam en meen ook dit sal aangevoer kan word dat daar inbreuk op dié reg op liggaamlike integriteit gemaak word indien ŉ werkgewer iemand byvoorbeeld probeer dwing om ingeënt te word. “Ek dink nie hulle sal hiermee in die hof slaag nie.”